BLA ลุ้นกำไรปีนี้ฟื้นตัวแข็งแกร่งกูรูชู เป็น Top pick ให้เป้า 65 บ.
BLA เป็น Top pick ในกลุ่มประกัน ด้วยกำไรที่ฟื้นตัวอย่างแข็งแกร่ง 92.5% ในปีนี้ ตามด้วยการเติบโตเฉลี่ย 15.5% ถึงปี 63 ทำให้คาดว่าการที่ BLA ซื้อขายที่ระดับ 0.13 ของ PBV/ROE ซึ่งเป็นระดับค่าเฉลี่ย 3 ปีของบริษัท ยังคงถูกจนเกินไป ยังคงแนะนำ “ซื้อ” ที่มูลค่าพื้นฐานที่ 65 บาท
1 เม.ย. 2558

บล.ธนชาต ระบุในบทวิเคราะห์ (1 เม.ย.) จากข้อมูลของสมาคมประกันชีวิตไทยเดือน ม.ค. บริษัท กรุงเทพประกันชีวิต จำกัด (มหาชน) หรือ BLA รายงานเบี้ยรับรวมเติบโต 12.1% จากปีก่อนซึ่งสูงกว่าการเติบโตของเบี้ยรับรวมของตลาดที่เติบโต 9.5% โดยส่วนแบ่งการตลาดของ BLA เพิ่มขึ้นสู่ระดับ 13.7% ใน ม.ค.15 จาก 13.4% ใน ม.ค.14 และ 5.7% ในเดือน ธ.ค.14 การเติบโตดังกล่าวดีกว่าที่เราคาดจากการที่คาดว่า BLA จะมีส่วนแบ่งการตลาดในปี 58 ที่ 10.2% และมีอัตราการเติบโตของเบี้ยรับ -10.7%
อย่างไรก็ตามยังคงสมมุติฐานการเติบโตเบี้ยจากการที่คาดว่าเบี้ยรับของ BLA จะลดลงอย่างเห็นได้ชัดในเดือน มี.ค.15 จากการที่มีฐานที่สูงใน มี.ค.14 เนื่องจาก BLA ได้ขายกรมธรรม์ที่มีอัตรากำไรต่ำในช่วงนั้นจำนวนมาก
สำหรับการเติบโตของเบี้ยรับรวมที่สูงมาจากการเติบโตของเบี้ยรับปีต่อจำนวน 48.2% จากปีก่อน โดยส่วนแบ่งการตลาดของเบี้ยรับปีต่อของ BLA เพิ่มขึ้นเป็น 16.5% ใน ม.ค.15 จาก 12.9% ใน ม.ค.14 และ 6.6% ใน ธ.ค.14 สำหรับเบี้ยของธุรกิจใหม่ เราเห็นการปรับตัวที่ดีขึ้นสำหรับเบี้ยรับปีแรกจากเดือนก่อน จากการที่ BLA มีส่วนแบ่งการตลาดในเบี้ยดังกล่าวเพิ่มจาก 3.0% ใน ธ.ค.14 เป็น 6.9% ใน ม.ค.15
ขณะที่ตั้งแต่ต้นปีเป็นต้นมา อัตราดอกเบี้ยของพันธบัตรรัฐบาลลดลงเฉลี่ย 14 basis point แม้จะมีการปรับลดของอัตราดอกเบี้ยนโยบายกว่า 25 basis point ในช่วงต้นเดือนของ มี.ค.15 อย่างไรก็ตามจากการที่ BLA ได้ตั้งสำรองพิเศษมาอย่างต่อเนื่องตั้งแต่ไตรมาส 1/57 ทำให้เชื่อว่า BLA มีส่วนเผื่อความผันผวนไว้บางส่วนแล้วซึ่งทำให้เราไม่คิดว่า BLA จะต้องการตั้งสำรองพิเศษคล้ายกับปีที่ผ่านมา ยังคงคงสมมุติฐานการตั้งสำรองพิเศษในปีนี้ที่ 1 พันลบ.
ทั้งนี้ BLA ยังคงเป็น Top pick ในกลุ่มประกัน ด้วยกำไรที่ฟื้นตัวอย่างแข็งแกร่ง 92.5% ในปีนี้ตามด้วยการเติบโตเฉลี่ย 15.5% ถึงปี 63 ทำให้คาดว่าการที่ BLA ซื้อขายที่ระดับ 0.13 ของ PBV/ROE ซึ่งเป็นระดับค่าเฉลี่ย 3 ปีของบริษัท ยังคงถูกจนเกินไป ยังคงแนะนำ “ซื้อ” ที่มูลค่าพื้นฐานที่ 65 บาท
 